Kap. 551, 571, 575, 582, 586, 2412, 5312

Prop. 15 S

(2013–2014)
Proposisjon til Stortinget (forslag til stortingsvedtak)

Endringer i statsbudsjettet 2013 under Kommunal- og regionaldepartementet

Tilråding fra Kommunal- og regionaldepartementet 22. november 2013, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Kommunal- og regionaldepartementet legger med dette fram endringsforslag i statsbudsjettet for 2013 i samsvar med punkt 2 nedenfor.

2 Endringsforslag

2 Endringsforslag

Programkategori 13.50 Distrikts- og regionalpolitikk

Kap. 551 Regional utvikling og nyskaping

Post 63 Tilskudd til utbygging av bredbånd

I forbindelse med Revidert nasjonalbudsjett for 2013 ble det bevilget 53,2 mill. kroner til utbygging av bredbånd over kap. 551, post 63 Tilskudd til utbygging av bredbånd, jf. Prop. 149 S (2012–2013) og Innst. 470 S (2012–2013).

Tilskuddsordningen, som skal forvaltes av Post- og teletilsynet, må notifiseres til ESA. Prosessen med notifisering, utlysning av midler og behandling av søknader fra kommuner og fylkeskommuner vil bli noe mer tidkrevende enn tidligere lagt til grunn, og det vil trolig ikke bli utbetalt midler i 2013. Det foreslås derfor at kap. 551, post 63 Tilskudd til utbygging av bredbånd tilføyes stikkordet «kan overføres», jf. forslag til romertallsvedtak III.

Programkategori 13.70 Rammeoverføringer til kommunesektoren mv.

Kap. 571 Rammetilskudd til kommunene

Post 64 Skjønnstilskudd

Innenfor skjønnsrammen til kommunene er det avsatt 50 mill. kroner til psykososial oppfølging etter terrorangrepene 22. juli. Tilskuddet fordeles av fylkesmannen etter retningslinjer fra Helse- og omsorgsdepartementet. Midlene tildeles etter søknad fra kommunene. Det har kommet inn et relativt lavt antall søknader fra kommunene i 2013, og alle søknader om midler til tiltak som faller inn under intensjonen med skjønnsmidlene har blitt innvilget. Det vil derfor bli et mindreforbruk på 36,3 mill. kroner i 2013. På bakgrunn av dette foreslås det å redusere bevilgningen på kap. 571, post 64 Skjønnstilskudd med 36,3 mill. kroner i 2013.

Kap. 575 Ressurskrevende tjenester

Post 60 Toppfinansieringsordning, overslagsbevilgning

Formålet med tilskudd til toppfinansiering av ressurskrevende tjenester er å sikre at tjenestemottakere som krever stor ressursinnsats fra det kommunale tjenesteapparatet, får et best mulig tilbud uavhengig av kommunens økonomiske situasjon. Med ressurskrevende tjenestemottaker menes en person med store hjelpebehov som mottar omfattende helse- og omsorgstjenester fra kommunen. Kommunene søker om refusjon året etter at utgiftene har påløpt. Tilskuddsordningen forvaltes av Helsedirektoratet.

I saldert budsjett for 2013 er det bevilget 5 850 mill. kroner på posten. For 2013 er det totalt utbetalt 6 361,1 mill. kroner i tilskudd til ressurskrevende tjenester, dvs. 511,1 mill. kroner mer enn saldert budsjett for 2013. Det er 6 667 tjenestemottakere som er omfattet av ordningen i 2013. Dette er 549 flere tjenestemottakere enn i 2012, og tilsvarer en økning på 9 pst.

Det foreslås en økning i bevilgningen til ressurskrevende tjenester på 511,1 mill. kroner fra 5 850 mill. kroner til 6 361,1 mill. kroner.

Programkategori 13.80 Bolig, bomiljø og bygg

Kap. 582 Rentekompensasjon for skole- og svømmeanlegg og kirkebygg

Post 60 Rentekompensasjon – skole- og svømmeanlegg, kan overføres

Tilskudd til rentekompensasjon skal stimulere kommuner og fylkeskommuner til å bygge nye skoleanlegg og rehabilitere og ruste opp eksisterende anlegg. Ordningen omfatter også offentlige svømmeanlegg som skolen bruker i sin undervisning. Renteutgiftene som kompenseres beregnes med utgangspunkt i et serielån med 20 års løpetid i Husbanken.

På bakgrunn av økt renteanslag for 2013 foreslås det at bevilgningen til rentekompensasjon for skole- og svømmeanlegg økes med 29,2 mill. kroner, fra 439,7 mill. kroner til 468,9 mill. kroner.

Post 61 Rentekompensasjon – kirkebygg, kan overføres

Tilskudd til rentekompensasjon skal stimulere kommuner til å sikre og bevare kirkebygg og utsmykning og inventar i kirkene. Renteutgiftene som kompenseres beregnes med utgangspunkt i et serielån med 20 års løpetid i Husbanken.

Det foreslås at bevilgningen samlet sett reduseres med 11,2 mill. kroner, fra 49,2 mill. kroner til 38 mill. kroner. Det er et merbehov på 2,4 mill. kroner knyttet til økt renteanslag for 2013. Samtidig er det et mindrebehov på 13,6 mill. kroner knyttet til at en del prosjekter blir ferdigstilt senere enn forutsatt i saldert budsjett for 2013.

Kap. 586 Tilskudd til omsorgsboliger og sykehjemsplasser

Post 63 Tilskudd til kompensasjon for utgifter til renter og avdrag

Tilskuddene til kompensasjon for utgifter til renter og avdrag er knyttet til omsorgs- og sykehjemsprosjekter som fikk oppstartingstilskudd under Handlingsplanen for eldreomsorgen 1998–2003 og Opptrappingsplanen for psykisk helse 1999–2004.

På bakgrunn av økt renteanslag for 2013 foreslås det at bevilgningen økes med 19 mill. kroner, fra 1 013,9 mill. kroner til 1 032,9 mill. kroner.

Post 64 Investeringstilskudd

Tilskuddet kan gis til å fremskaffe heldøgnplasser i omsorgsboliger og sykehjem, samt fellesarealer som er nødvendig for å oppnå heldøgntjenester i eksisterende omsorgsboliger. Tilskuddet kan også gis til bygging av korttidsplasser i sykehjem.

I saldert budsjett for 2013 er det bevilget 847,8 mill. kroner til tilsagn som kommer til utbetaling i år, hvorav 85,8 mill. kroner er knyttet til tilsagn gitt i 2013 og 762 mill. kroner er knyttet til tilsagn gitt i perioden 2010–2012. Det er lagt til grunn en tilsagnsramme på 1 715 mill. kroner i 2013. Rammen gir rom for at det kan gis tilsagn om tilskudd til om lag 1 750 omsorgsboliger og sykehjemsplasser.

De siste årene har prosjektene, som det er gitt tilsagn til, blitt ferdigstilt senere enn det som er lagt til grunn ved budsjetteringen. Dette har ført til store overføringer på posten. Fra 2012 til 2013 ble det overført 829,8 mill. kroner. Kommunal- og regionaldepartementet har derfor revidert modellen for budsjettering av posten, slik at antatt utbetalingstidspunkt for prosjektene skyves noe fram i tid. På bakgrunn av dette foreslås det å redusere bevilgningen i 2013 med 262,4 mill. kroner mot en tilsvarende oppjustering senere år. Departementet vil komme tilbake med forslag til bevilgningsøkninger i forbindelse med budsjettforslag i kommende budsjettår.

I 2012 ble ikke tilsagnsrammen disponert fullt ut. Dette fører til et redusert bevilgningsbehov på posten på 54,3 mill. kroner i 2013. I tillegg er enkelte tilsagn gitt i 2009 og 2010 annullert. Dette fører til et redusert bevilgningsbehov på posten på 13,9 mill. kroner i 2013.

Samlet sett foreslås det at bevilgningen på posten nedjusteres med til sammen 330,6 mill. kroner, fra 847,8 mill. kroner til 517,2 mill. kroner. Bevilgningen er tilstrekkelig til å utbetale tilskudd for prosjekter som ferdigstilles i 2013.

Tilsagnsfullmakten på posten viser statens forpliktelser til utbetaling av investeringstilskudd senere år. Underforbruket av tilsagnsrammen i 2012 fører til at tilsagnsfullmakten må nedjusteres med 190,1 mill. kroner. Samtidig fører revidert modell for budsjettering av posten til at tilsagnsfullmakten må oppjusteres med 262,4 mill. kroner. Det foreslås at tilsagnsfullmakten økes med 72,3 mill. kroner, fra 2 671,1 mill. kroner til 2 743,4 mill. kroner, jf. forslag til romertallsvedtak II.

Kap. 2412 Husbanken

Post 90 Lån fra Husbanken, overslagsbevilgning

Bevilgningen på posten dekker utbetaling av lån og beregnede opptjente, ikke betalte renter fra kundene i Husbanken.

Det foreslås å nedjustere bevilgningen på posten med 2,8 mrd. kroner, fra 20,6 mrd. kroner til 17,8 mrd. kroner. Av dette er om lag 2,7 mrd. kroner knyttet til et redusert behov for midler til utbetaling av nye lån i 2013. Dette skyldes at lån som er innvilget både i 2013 og tidligere år kommer til utbetaling noe senere enn lagt til grunn i budsjetteringen. I tillegg til forskyvningene i utbetaling av lån kommer et mindrebehov på om lag 80 mill. kroner knyttet til reduksjon i lån til opptjente, men ikke betalte renter.

Kap. 5312 Husbanken

Post 90 Avdrag

Posten omfatter ordinære og ekstraordinære avdrag, tilbakebetaling av opptjente, ikke betalte renter og tap.

Det foreslås å nedjustere bevilgningen med 570 mill. kroner, fra 10 mrd. kroner til 9,4 mrd. kroner. Av dette er om lag 500 mill. kroner knyttet til reduserte innbetalinger av ekstraordinære avdrag, mens om lag 70 mill. kroner er knyttet til en reduksjon av tilbakebetalte opptjente renter fra forrige budsjettermin. Det understrekes at det er stor usikkerhet knyttet til beregningen av innbetaling av ekstraordinære avdrag på lån fra Husbanken.

Tilråding

Kommunal- og regionaldepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Kommunal- og regionaldepartementet.

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Kommunal- og regionaldepartementet i samsvar med et vedlagt forslag.

Forslag
til vedtak om endringer i statsbudsjettet 2013 under Kommunal- og regionaldepartementet

I

I statsbudsjettet for 2013 gjøres følgende endringer:

Utgifter:

Kap.

Post

Formål

Kroner

571

Rammetilskudd til kommuner

64

Skjønnstilskudd, kan nyttes under kap. 572, post 64, nedsettes med

36 300 000

fra kr 2 175 000 000 til kr 2 138 700 000

575

Ressurskrevende tjenester

60

Toppfinansieringsordning, overslagsbevilgning, forhøyes med

511 125 000

fra kr 5 850 000 000 til kr 6 361 125 000

582

Rentekompensasjon for skole- og svømmeanlegg og kirkebygg

60

Rentekompensasjon – skole- og svømmeanlegg, kan overføres, forhøyes med

29 200 000

fra kr 439 700 000 til kr 468 900 000

61

Rentekompensasjon – kirkebygg, kan overføres, nedsettes med

11 200 000

fra kr 49 200 000 til kr 38 000 000

586

Tilskudd til omsorgsboliger og sykehjemsplasser

63

Tilskudd til kompensasjon for utgifter til renter og avdrag, forhøyes med

19 000 000

fra kr 1 013 900 000 til kr 1 032 900 000

64

Investeringstilskudd, kan overføres, nedsettes med

330 600 000

fra kr 847 800 000 til kr 517 200 000

2412

Husbanken

90

Lån fra Husbanken, overslagsbevilgning, nedsettes med

2 815 000 000

fra kr 20 645 000 000 til kr 17 830 000 000

Inntekter:

Kap.

Post

Formål

Kroner

5312

Husbanken

90

Avdrag, nedsettes med

570 000 000

fra kr 10 006 000 000 til kr 9 436 000 000

II

Tilsagnsfullmakter

Stortinget samtykker i at Kommunal- og regionaldepartementet i 2013 kan gi tilsagn om tilskudd utover gitte bevilgninger, men slik at samlet ramme for nye tilsagn og gammelt ansvar ikke overstiger følgende beløp:

Kap.

Post

Betegnelse

Samlet ramme

586

Tilskudd til omsorgsboliger og sykehjemsplasser

64

Investeringstilskudd

2 743,4 mill. kroner

III

Tilføying av stikkord

Stortinget samtykker i at bevilgningen i statsbudsjettet for 2013 under kap. 551 Regional utvikling og nyskaping, post 63 Tilskudd til utbygging av bredbånd, tilføyes stikkordet «kan overføres».